Lunis ai 23 di Mai al cole il trentesim inovâl de muart di Altiero Spinelli, che al ven calcolât justementri tant che un dai pari dal federalisim european. La ricorence e devente une ocasion par memoreâ la sô persone, la sô ativitât e il so impegn a pro de Europe unide e par fâ cualchi resonament in cont de Europe che e je e di che che e mancje e che nus covente.
Cun chel intindiment propit ai 23 di Mai in diviersis universitâts dal Stât talian a vegnin inmaneadis iniziativis di pueste, dedicadis a Spinelli e ae Europe. Une di chês e je la tierce edizion de taule taronde Friûl@Europe, che si davuelzarà a tacâ des 10 di buinore te Sale Florio, in bande de sede dal Retorât dal Ateneu furlan (v. Florio 1, Udin).
L’incuintri al è un omaç a Spinelli e un confront tra esperts e rapresentants des comunitâts di lenghe furlane, slovene e todescje de regjon Friûl-Vignesie Julie sui temis de unitât europeane, dai dirits linguistics e de informazion.
Friûl@Europe. A tribute tu Altiero Spinelli. Unità europea, diritti linguistici e informazione e je la tierce taule taronde inmaneade inte suaze dal Modul Jean Monnet MuMuCEI (Multilingualism, Multicultural Citizenship and European Integration) dal Dipartiment di Siencis Juridichis de Universitât dal Friûl, un progjet che al met dongje ativitâts di docence e di ricercje sui rapuarts tra integrazion europeane e promozion de diversitât lingusitiche e culturâl, par cure di Claudio Cressati, professôr di Storie des dotrinis politichis, e di Marco Stolfo, dotôr di ricercje in Storie dal federalisim e de unitât europeane.
Il program complet dal incuintri si pues leilu achì: 2016-05-23 LOC Mumucei light.
fur_Latn fur_Latn fur_Latn fur_Latn fur_Latn